《黄雀饷隐者文素翁其人有天文历数之学》
宋代·史尧弼

珍重文夫子，山林日月长。
谭天邹衍口，痛饮伯伦乡。
宴坐看飞动，相呼死稻粱。
黄腴风味好，聊足荐君觞。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。